
1. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN 

Qëllimi i këtij projektvendimi është propozimi i projektligjit për ratifikimin e memorandumit të mirëkuptimit, ndërmjet Republikës së Shqipërisë dhe Shteteve të Bashkuara të Amerikës, lidhur me vendosjen e kufizimeve të importit të kategorive të materialeve arkeologjike dhe etnologjike të Shqipërisë. 

Ky memorandum është miratuar, në parim, nga Këshilli i Ministrave me vendimin nr.479, datë 30.7.2021, dhe është nënshkruar më 23.8.2021, në Uashington, nga ministri i Kulturës, znj. Elva Margariti dhe  Ndihmëssekretari i Shteteve të Bashkuara për Kulturën dhe Edukimin, z. Matthew Lussenhop.

Me hyrjen në fuqi të projektvendimit, do të mundësohet:

· monitorimi i qarkullimit civil e fizik të pasurive kulturore ndërmjet dy palëve në këtë marrëveshje, me qëllim ndalimin e parandalimin e importit, eksportit dhe transferimit të paligjshëm të pronësisë së pasurisë kulturore; 
· zbatimi i procedurave lidhur me importin, eksportin dhe transferimin e pronësisë së pasurisë kulturore, referuar nenit 9, Konventa e UNESCO-s, 1970, për “Mënyrat e ndalimit dhe parandalimit të importit, eksportit të paligjshëm dhe transferimit të pasurisë kulturore” dhe ligjeve specifike të trashëgimisë kulturore ndërmjet palëve;
· rritja e ndërgjegjësimit për luftën e përbashkët kundër trafikimit të paligjshëm të objekteve kulturore dhe rëndësinë e kontributit të përbashkët ndërmjet palëve për menaxhimin/mbrojtjen e nevojshme të trashëgimisë kulturore;
· krijimi i mundësive për shkëmbimin e përvojave më të mira në këtë fushë, duke bashkëpunuar me institucionet kompetente të të dyja shteteve palë të kësaj marrëveshjeje.

I. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Miratimi i këtij projektligji është në përputhje me programin e qeverisë shqiptare për forcimin e zhvillimin e mëtejshëm të marrëdhënieve kulturore me shtete të ndryshme. 

1. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Ky projektligj ka në fokus zhvillimin e forcimin e bashkëpunimit në fushën e vendosjes  së kufizimeve të importit për kategoritë  e materialeve arkeologjike dhe etnologjike të Shqipërisë.

1. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj është në përputhje me ligjin nr.43/2016, “Për marrëveshjet ndërkombëtare në Republikën e Shqipërisë”, dhe është në përputhje me nenin 9, të konventës së UNESCO-s, 1970, për “Mënyrat e ndalimit dhe parandalimit të importit, eksportit të paligjshëm dhe transferimit të pasurisë kulturore”, ratifikuar nga shteti shqiptar me ligjin nr.8523, datë 9.9.1999, “Për aderimin e Republikës së Shqipërisë në Konventën për Mjetet e Ndalimit dhe të Parandalimit të Importit, Eksportit dhe Transferimit të Paligjshëm të Pronësisë së Pasurisë Kulturore”, dhe kreut II: Qarkullimi ndërkombëtar i pasurive kulturore, të ligjit nr.27/2018, “Për trashëgiminë kulturore dhe muzetë”.

 Gjithashtu, projektakti është në përputhje me rregulloren 116/2009/BE të Këshillit të Evropës, datë 18 dhjetor 2008, “Mbi eksportin e mallrave kulturore”, Celex 3A32009R0116, Fletore Zyrtare e BE-së, seria L.139/1, datë 10.2.2009, faqe 1-7, e cila është përafruar me ligjin nr.27/2018, “Për trashëgiminë kulturore dhe muzetë”.

1. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR MEMORANDUMIN E MIRËKUPTIMIT)

Ky projektvendim nuk parashikon përafrim me ndonjë acquis të Bashkimit Evropian. 

1. PËRMBLEDHJE SHPJEGUESE E PËRMBAJTJES SË MEMORANDUMIT TË MIRËKUPTIMIT

Neni 1 parashikon që Shtetet e Bashkuara të Amerikës, në përputhje me legjislacionin e saj, përfshirë edhe aktin për zbatimin e Konventës për Pasurinë Kulturore, kufizon importimin në Shtetet e Bashkuara të kategorive të caktuara të materialit arkeologjik, që datojnë nga 300 000 vite më parë deri në                                  vitin 1750 p.k. dhe kategori të caktuara të materialit etnologjik, që datojnë përafërsisht nga viti 400 p.k. deri në vitin 1913, të cilat mund të përfshijnë kategori të elementeve arkitekturore nga strukturat historike ose fetare; objekte funerale; objekte rituale dhe ceremoniale; piktura; dokumente të shkruara; tekstile; si edhe armë e parzmore të identifikuara në listën që do të shpallet nga Shtetet e Bashkuara të Amerikës (në vijim, lista e përcaktuar), përveç rasteve kur Republika e Shqipërisë lëshon një vërtetim, ku vërtetohet se ky eksportim nuk është bërë në kundërshtim me ligjet e vendit. Shtetet e Bashkuara të Amerikës i ofrojnë Republikës së Shqipërisë kthimin e çdo objekti ose materiali në listën e përcaktuar të konfiskuar nga Shtetet e Bashkuara të Amerikës; Kufizime të tilla të importit hyjnë në fuqi në datën kur lista e përcaktuar botohet në Regjistrin Federal të SHBA-së, botim zyrtar i Qeverisë së Shteteve të Bashkuara, që siguron njoftimin e duhur të publikut.

Neni 2 parashikon që të dyja palët publikojnë këtë memorandum mirëkuptimi dhe arsyet e lidhjes së tij, në përputhje me legjislacionin në fuqi të secilit vend. Republika e Shqipërisë bën përpjekjet e saj më të mira për të ruajtur e ndarë me Shtetet e Bashkuara të Amerikës informacione rreth gërmimeve të paautorizuara, vjedhjeve të pasurive kulturore, trafikimit të pasurive kulturore dhe kërcënimeve të tjera që rrezikojnë trashëgiminë e saj kulturore. Republika e Shqipërisë vazhdon të përdorë përpjekjet e saj më të mira për të ndërmarrë hapa në përputhje me konventën e UNESCO-s të vitit 1970 për mjetet e ndalimit dhe të parandalimit të importit, eksportit dhe transferimit të paligjshëm të pronësisë së pasurisë kulturore, me qëllim që të mbrojë trashëgiminë e saj kulturore. Në ndihmë të këtyre përpjekjeve, Shtetet e Bashkuara të Amerikës përdorin përpjekjet e tyre më të mira për të lehtësuar ndihmën teknike ndaj Republikës së Shqipërisë, sipas rastit, në bazë të programeve në dispozicion në sektorët publikë dhe/ose privatë. Republika e Shqipërisë vazhdon të përdorë përpjekjet e saj më të mira për të angazhuar vendet e tjera, të cilat kanë një tregti të konsiderueshme të importimit të materialeve arkeologjike dhe etnologjike nga Shqipëria, me qëllim që të parandalojë një situatë të rëndë të plaçkitjes së pasurisë kulturore. Secila palë përdor përpjekjet e saj më të mira për të inkurajuar shkëmbimin e materialeve arkeologjike dhe etnologjike për qëllime kulturore, arsimore dhe shkencore, përfshirë edhe dhënien hua të këtyre materialeve për një afat kohe të gjatë, me qëllim që të nxitet vlerësimi i publikut të gjerë dhe mundësisë së arritjes ndaj trashëgimisë së pasur kulturore të Shqipërisë. Secila palë vazhdon të përpiqet që të mbajë palën tjetër të informuar për masat e marra për zbatim e këtij memorandumi mirëkuptimi.

Neni 3 parashikon se detyrimet e palëve dhe veprimtaritë e kryera sipas këtij memorandumi do u nënshtrohen ligjeve dhe rregulloreve të tyre përkatëse, përfshirë ato në lidhje me disponueshmërinë e fondeve të përcaktuara.

Neni 4 parashikon se ky memorandum mirëkuptimi hyn në fuqi në datën e njoftimit më të fundit të shkëmbimeve të njoftimeve, ku palët kanë njoftuar                   njëra-tjetrën për përfundimin e procedurave të brendshme të nevojshme për këtë qëllim. Ky memorandum mirëkuptimi mbetet në fuqi për një periudhë prej pesë vjetësh, përveç nëse zgjatet. Memorandumi i mirëkuptimit mund të zgjatet e ndryshohet vetëm me pëlqimin e ndërsjellë me shkrim të palëve. Palët rishikojnë efektshmërinë e këtij memorandumi mirëkuptimi para skadimit të periudhës pesëvjeçare, për të përcaktuar nëse memorandumi i mirëkuptimit duhet të zgjatet. Secila palë mund të njoftojë tjetrën, me shkrim, përmes kanaleve diplomatike, për qëllimin e saj që të përfundojë këtë memorandum mirëkuptimi para datës së mbarimit. Në një rast të tillë, përfundimi hyn në fuqi gjashtë muaj pas datës së njoftimit.

1.  INSTITUCIONET DHE ORGANET QË NGARKOHEN PËR ZBATIMIN E AKTIT

Institucionet që ngarkohen me zbatimin e këtij ligji janë Ministria e Kulturës, Instituti Kombëtar i Regjistrimit të Trashëgimisë Kulturore, Drejtoria e Përgjithshme e Doganave, Ministria e Financave dhe Ekonomisë.

1. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Ky projektligj është hartuar nga strukturat përgjegjëse ne Ministrinë e Kulturës në bashkëpunim me Institutin Kombëtar të Regjistrimit të Trashëgimisë Kulturore, Ministrinë për Evropën dhe Punët e Jashtme, Ministrinë e Drejtësisë dhe Ministrinë e Financave dhe Ekonomisë.

1. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Ky projektligj nuk shoqërohet me efekte financiare, pasi ka karakter kuadër lidhur me procedurat e import eksportit të pasurive kulturore dhe në asnjë pikë të tij nuk përcaktohen detyrime financiare, pasi nuk parashikon një plan veprimi, por vetëm zbatim procedurash nga palët. 

1. HYRJA NË FUQI  

Projektligji “Për ratifikimin e memorandumit të mirëkuptimit, ndërmjet Republikës së Shqipërisë dhe Shteteve të Bashkuara të Amerikës, lidhur me vendosjen e kufizimeve të importit të kategorive të materialeve arkeologjike dhe etnologjike të Shqipërisë”, do tё hyjё nё fuqi pas miratimit nga Kuvendi dhe botimit në “Fletoren zyrtare”, në respektim të parashikimeve të pikës 3, të                    nenit 84, të Kushtetutës.                                                                                                              
                       

KËSHILLI I MINISTRAVE
5

